《挽李教授孟昭》
宋代·邓林

北风鸣空枝，九秋聿云暮。鸿雁呼其群，蟋蟀入我户。

感时念良友，邂逅惊相遇。容颜欲衰朽，情怀喜如故。

彝言慰契阔，亹亹露情素。垆头酒屡赊，霜后菊犹吐。

欢乐曾未涯，飘零等朝露。旅魂招不来，归衬即长路。

长路浩漫漫，家山杳何处。执绋一长号，老泪倾如澍。

伊昔少壮年，读书有名誉。丘园起遗逸，云汉进高步。

出入金马门，校雠玉堂署。富贵本无心，功名何由累。

功成荷一毡，振铎东西去。归来拟身乞，再适烟萝趣。

彼苍不憖遗，膏肓潜二竖。人生天地间，百岁犹旅寓。

死也反其真，浮名非所慕。不见古今人，累累北邙墓。

谁能持此身，永同金石固。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。